ANC in Noordwes stem nóg ‘n raadslid uitTebogo Ramashilabele Raadslede van die Ngaka Modiri Molema-distriksmunisipaliteit in Noordwes, wat deur die ANC gelei word, het die speaker, Tebogo Ramashilabele uitgeskop. “Ons gaan Vrydag met die raadslede vergader om hul kant van die saak aan te hoor sodat ons agter die kap van die byl kan kom,” het Ishmael Mnisi, woordvoerder van die ANC, gesê. Die Demokratiese Alliansie (DA) in die munisipaliteit, wat ŉ setel in Mahikeng het, het gesê hy het Donderdag uit ŉ raadsvergadering gestap aangesien dit duidelik was dat die vergadering “op ANC faksie-belange fokus wat deur magsbehepte individue aangevuur word”. “Ons sal nie die ANC in hul ontwrigtende interne onderonsies bystaan nie,” het Jacqueline Theologo, DA-raadslid, gesê. “Aangesien die raad nie ŉ kworum vorm nie, sal alle besluite as onwettig geag word.” Dit is die tweede munisipaliteit in Noordwes waar ANC-raadslede ŉ lid van hul eie party ontsetel het. ANC-raadslede het verlede week Maphetle Maphetle, burgemeester van Tlokwe (Potchefstroom) uitgestem. Raadslid Annette Combrink van die DA is op 2 Julie vir die tweede keer sedert November 2012 tot burgemeester verkies. Die ANC se tugkomitee in Noordwes het op 3 Julie 14 van sy raadslede geskors wat Maphetle uitgestem het. Die ANC hou egter vol dat Maphetle steeds die burgemeester is, aangesien die raadsvergadering glo onwettig was. Die party het ŉ aansoek by die Pretoriase hooggeregshof ingedien om die vergadering onwettig te verklaar. Lees ook: Potch-raadslede met hofdokumente bedien Video: Oud-Potch-burgemeester weier om te ontruim ANC skors Tlokwe-raadslede Oud-burgemeester weier glo om kantoor te verlaat Voormalige Tlokwe-burgemeester gereed om terug te veg DA weer in beheer in Potch DA verloor Tlokwe-burgemeesterspos Noordwes kry eerste DA-burgemeester